  Майя Бывальцева Элькунысь вице-премьерлэсь ужзэ быдэсъясез Ярослав Семёновез Удмуртиысь кивалтэтлэн тӧроезлэсь ужзэ быдэсъясе юнматӥзы. Улосвыл тӧролэсь ужзэ огдырлы быдэсъясен Александр Бречаловен кинюртэм косэм (распоряжение) улосвыл тӧрлыкъёслэн нимлыко сайтазы шараямын. Ужкагаз туннэ, 17-тӥ гудырикошконэ, юнматэмын. Кызьы верамын косэмын, улосвыл кивалтэтлэн тӧроезлэн ужоскетъёсыз Семёновлы оскемын Удмуртиысь кивалтэтлэн тӧроезлэсь ужзэ быдэсъясь Виктор Савельев отпускын дыръя 2017-тӥ арын 17-тӥ гудырикошконысен 10-тӥ куарусёнозь. Азьвылгес верамын вал, Удмуртиысь кивалтэтлэн тӧроезлэсь ужзэ быдэсъясь Виктор Савельев интыужысьтыз кошке шуыса. Та дыре со больничнойын но отпускын, но 10-тӥ куарусён бере ужан интыяз уз ни берытскы. 31-тӥ пӧсьтолэзе со сярысь вераз улосвыл тӧролэсь ужзэ огдырлы быдэсъясь Александр Бречалов. Виктор Савельев кивалтэтлэн тӧроез вал 2014-тӥ арысь южтолэзьысен. ВАТСАН Семёнов Ярослав Владимирович.  Вордскиз Москваын 1978-тӥ арын 9-тӥ пӧсьтолэзе. Дышетскемез вылӥ. Россиысь Кунпуш ужъёсъя министерстволэсь Москваысь университетсэ «Юриспруденция» ӧнеръя йылпумъяз.  1996–2000 аръёсы — Россиысь Ожгар кужымъёсын служба нуиз;  2000–2006 аръёсы — Россиысь кунпуш ужъёсъя ёзэсъёсын служба нуиз;  2006–2010 аръёсы — «РТВ-Подмосковье» телерадиокомпаниын валтӥсь юрисконсульт;  2010–2012 аръёсы — «Монолит-ФундаментСтрой» акционер огазеяськонын юридик ёзэтлэн кивалтӥсез;  2012–2013 аръёсы — «РАСЭН СТРОЙ» огазеяськонын валтӥсь юрисконсульт;  2013–2015 аръёсы — «ПрогрессСтройИнжиниринг» огазеяськонын юридик ёзэтлэн кивалтӥсез;   2015–2016 — Росси Федерациысь Мер палаталэн аппаратэзлэн кивалтӥсезлэн воштӥсез, эрикрадъя ёзэтлэн кивалтӥсез;  2016–2017 аръёсы — Росси Федерациысь Мер палаталэн аппаратэзлэн кивалтӥсез;  2017-тӥ арысь куартолэзьысен — Удмуртилэн тӧроезлэсь ужзэ огдырлы быдэсъясьлэн внештатной кенешчиез.  2017-тӥ арысь 9-тӥ гудырикошконысен — Удмуртиысь кивалтэтлэн тӧроезлэн промышленность, транспорт, экология, эстӥськон но дыкужым огъет ужпумъёсъя воштӥсезлэсь ужзэ быдэсъясь. Тегъёс: Удмуртия кивалтэт интыужеюнматон АлександрБречалов  